El Pla de Barris avança en Gandia per millorar 354 habitatges en les zones de Ferroviaris,  Benicanena i Safor amb quasi 9 milions d'euros
13 juny 2024

## El Pla de Barris avança en Gandia per millorar 354 habitatges en les zones de Ferroviaris, Benicanena i Safor amb quasi 9 milions d'euros13 juny 2024Última actualització: 13 juny 2024

![](../gestion/img/1a1eefbdd0f65c4c97e4d8bc3733d7e3dae7800cf13ec8a290acdc1f5bfb621b.jpg)  
  

El regidor delegat d'Habitatge, **Salvador Gregori**, ha comparegut en roda de premsa per fer balanç de les actuacions que es duen a terme des del seu departament. "_Estem fent moltes coses en habitatge i continuarem treballant per solucionar els reptes que implica el mercat actual_", ha declarat l'edil qui ha desgranat les principals línies d'intervenció que s'està realitzant des del consistori.  
  
En primer lloc, ha recordat que actualment el govern municipal està desenvolupant el Pla de Barris dotat amb un pressupost total de 8,8 milions d'euros procedents de Fons Next generation i d'una aportació municipal que ascendeix a 954.000 euros. En total, es contemplen actuacions a Ferroviaris, Safor i Benicanena que milloraran un total de 354 immobles.  
"_Són tres zones on els tècnics municipals van decidir que era prioritari intervindre per les característiques d'aquests. D'aquesta manera, no només es milloraran els immobles sinó que també s'intervindrà a l'entorn urbà dels mateixos_", ha explicat Gregori.  
  
El segon àmbit d'actuacions, és el relacionat amb el Pla Estatal d'Habitatge dotat de fons de l'Estat i la Generalitat.  
L'àmbit d'actuació d'aquesta intervenció afecta els barris del Raval, Beniopa-El·líptica i Corea. En total, i una vegada finalitzats els treballs, s'hauran actuat en un total de 440 habitatges amb un pressupost total de 9.492.00 euros, dels quals 1.231.000 corresponen a l'aportació municipal.  
Tal com ha explicat l'edil, en el cas del Raval les actuacions ja han conclòs mentre que a Beniopa-El·líptica i Corea els treballs es troben en marxa i consisteixen a millorar estructuralment els edificis antics i fer-los accessibles.  
  
Pel que fa a les parcel·les existents a Santa Anna dependents de l'EVHA, el responsable d'habitatge ha informat que s'han sol·licitat reunions amb el director general d'Habitatge de la Generalitat, però que no s'ha obtingut cap resposta.  
Sobre les actuacions en aquesta barriada, Gregori ha mostrat la seua estranyesa perquè, tot i disposar de finançament i indre la llicència, no s'ha iniciat la construcció de 72 habitatges destinats a lloguer assequible. "T_ampoc la Generalitat ha avançat en sengles projectes per a la construcció de 102 habitatges més, que ja compten amb un 80% de finançament de fons estatals"_, ha explicat l'edil.  
  
Pel que fa al Pla ADA-Pla Estatal d'Habitatge, Gregori ha recordat que el desembre de 2023 es van adquirir 12 habitatges a la SAREB per un import de 837.000 euros i que, actualment s'està a falta de la Generalitat per poder adquirir-ne cinc més al carrer Magistrat Català i es negocia amb la SAREB la compra de nou habitatges més per incrementar el parc municipal disponible.  
  
Durant la compareixença, l'edil ha fet públiques les dades d'habitatges amb un consum d'aigua inferior a cinc metre cúbics. La xifra puja a un total de 4.917 habitatges sense pràcticament consum, per la qual cosa el regidor ha qualificat d'indispensable "_prendre mesures que fomenten la seua posada en lloguer al mercat"_. Per aquesta raó, Gregori ha incidit que _"ja estem treballant a les bases per poder oferir l'assegurança per poder oferir a aquells propietaris que vulguen posar el seu habitatge de lloguer". "Si aconseguim que només un 10% d'aquests habitatges isquen al mercat estarem donant un respir molt gran a la situació de moltes famílies"._  
  
Finalment, el responsable d'habitatge ha explicat que s'està treballant en diferents opcions per donar una eixida final a l'edifici del carrer del Perú que repercutisca positivament al mercat de l'habitatge.

[Twittear](https://twitter.com/share)